הודעת הממשלה על מיזוג עדות – 8.12.64

 [מקור: pdf 994, עמודים 35-57]

**ישיבה תי"ח – 8.12.64**

**הודעת הממשלה על מיזוג עדות**

הודעת הממשלה על מיזוג עדות

היו"ר י. ברזילי: אנו עוברים לסעיף ב' בסדר היום: הוסעת הממשלה על מיזוג עדות. אדוני ראש הממשלה, בבקשה.

ראש הממשלה ל. אשכול:

אדוני היושב ראש, חברי הכנסת. הייתי מכנה את דברי בשם "המצב החברתי", אבל מקובל כבר לדבר על נושא זה כעל מיזוג עדות.

קצת יותר משישים ריבוא היינו כאן, היישוב היהודי, בארץ בקום המדינה. מאז קלטנו בערך כפליים כמספר זה עולים מכל יבשות תבל, דוברי עשרות שפות, חניכי תרבויות שונות בדרגי התפתחות שונים ומשונים. גם כיום רק כשמונים אחוז מיודעי קרוא וכתוב בארץ קוראים וכותבים עברית. אחוז קטן קצת יותר יודע ומדבר עברית כשפה יחידה או ראשונה. הפער התרבותי משתרע מאנאלפביתים ועד לבחירי המדע והתרבות שלנו, למן ממציאי מכשירים טכניים מורכבים ואמצאות מדעיות אחרות ועד לאלה שרכשו בארץ הרגלים ראשונים בשימוש באביזרי הציוויליזציה.

הנושא של הדיון הזה הוא, אפוא, המצב החברתי במדינה על רקע של קליטת עליה גדולה ורבת אנפין. הייתי רוצה שנקבל מושג כולל על מה שנעשה בשטח זה, ועוד יותר על מה שטעון עשיה. ניגשנו לעצב עם ולבנות מדינה בקפיצת הדרך. לא פעם היה עלינו להעביר ציבורי אנשים ומשפחות לא רק ממקום למקום אלא ממש מתקופה לתקופה, מתרבות לתרבות, ממשטר למשטר.

אין מעשה יחיד המגלם את קפיצת הדרך הזאת. החוליות הדבוקות והשלובות זו בזו: חינוך, שיכון, פיתוח, התיישבות חקלאית, בריאות, הווי, שילוב חברתי ומדיני – כל אלה מכתיבים את הקצב של 'קפיצת-הדרך' שלנו. אין אנו יכולים לצפות לפתרון כולל מתוך הבקעת דרך, מתוך בריק-תרו בלע"ז (brake through), בשטח אחד בלבד.

לא למעשה יחיד אנו נקראים אלא לתשלובת דאגות ומעשים של חידוש, בלי שיבולע לערכים קיימים ולענין עצמו מחמת הקפיצה הפתאומית. כל זה טווי, שזור וארוג למסכת אחת.

על ישוב של כ-650 אלף יהודים שהיו בארץ בקום המדינה, נוספו עד היום כמיליון וחצי יהודים, החלק המכריע מזה עלה מארבע כנפות הארץ. כל מה שנעשה בארץ מקום המדינה, נעשה מכוח העליה הזאת ומסביבה. העולים, על ארצות מוצאם ועל עדותיהם, בנו את המדינה בגופם. ההתיישבות החדשה מאז קום המדינה, העירונית והכפרית גם יחד, היא התיישבות של עולים, הוא הדין בהרחבת ממדיהם ואוכלוסייתם של היישובים הקיימים.

העברת המוני יהודים ממקומותיהם לכאן לא היתה מלאכת טרנספרוטציה אלא מלאכת טרנספלנטציה, על כל הטיפול המסובך שהדבר מחייב בכל חלקי הצמח, בשורשיו ובענפיו.

נעקרו קהילות שלמות, שבטים שלמים, בתי אב ומשפחות, ונטענום מחדש במולדת. הקימונו קהילות חדשות לנחמנו על הקהילות שנעקרו מגוף העם בשנות השואה. הדבר חייב מטאמורפוזה של ציבור ומטאמורפוזה של בני אדם. כשם שנבנית כאן קהילה יוצרת במחובר לאדמתה ולמקורות הטבע לאחר שחרבה קהילה שחיה את חייה בשולי חברה זרה ובסדקיה, כן נוצר כאן אדם בונה המפרנס בעמלו את המדינה הזאת על חברותיו של איש ביניים, "איש אוויר", מן הגטו ומן ה"מלח" המנותק מאדמת ארץ מושבו. אמרתי "נבנה על חורבותיו", אבל בעצם גם מכוח המשכיותם של ערכי תרבות ושל כוחות חיות יהודיים. שרידי קהילות בעולם הביאו איתם ערכי תרבות במובן הרחב ביותר, מכלול יחסים בין אדם לחברו ובין אדם לקהילתו. העולים הביאו את הווי, אפשר לומר "שולחן ערוך" ו-"אורח חיים" בכל המובנים; דבר זה חייב אותנו להימנע מלשבור דפוסים היסטוריים מרוב להיטות של מיזוג, לפני שנוצרו דפוסים חדשים.

חלקה הגדול של העליה הלך להקים ערים חדשות – אם אינני טועה – כ-28 או קרוב ל-30 ערים חדשות - ולמלא את הקיימות. כאן נמצא את המאות אלפים, כשהם פזורים בערים ועיירות האלה שהזכרתי. ננקוט רק דוגמא אחת: נשווה נגדנו את באר-שבע ואת גידולה הכביר: מעיירת מרכז זעירה לבדואים, שהתפתחה לכרך מרכזי בנגב המתאכלס; באר-שבע שמנתה, אם אינני טועה, כ-60 אלך איש כבר לפני שנה – עכשיו בוודאי יותר - גדלה פי שבעה ויותר במשך ארבע-עשרה שנה.

אזכור, כי לפני שנים, לפני היות זרם העלייה הגדול, נהגתי לומר באסיפות פועלים עירוניים ותיקים: "הנה ימים באים ובין כל שניים מכם ישב איש שלישי חדש מהעולים החדשים". עתה יושב הוותיק האחד בין שני חדשים, אם לא למעלה מזה. התעסוקה היא אחד הסולמות החשובים ביותר לקידום חברתי של העולים. ערכו של מסלול ההתקדמות הזה עולה עם המעבר מעבודות דחק למקצועות יצרניים. עוד רק לפני כ-7 שנים הועסקו כמעט שליש מפועלי עיירות הפיתוח או ערי הפיתוח בעבודות יזומות וכבר לפני שלוש שנים פחות מ-5%. ואולי כיום אף זה לא. קשה למדוד את המצב כיום אפילו באחוזים בודדים. במקביל חל המעבר מעבודה בלתי מקצועית למקצועית, מעבודות עראי לעבודות קבע. רבים מן העובדים הבלתי מאומנים מלפני כמה שנים הם כיום מנהלי ענפים, אם לא למעלה מזה.

על כל פועל תעשייה שהיה בארץ עד קום המדינה נוספו עוד שני עולים חדשים בתעשייה. אני מפנה את תשומת לבכם לעובדה מאלפת, שכמחצית מ-50 אלף חברים בוועדי עובדים ובוועדי פועלים הם עולים חדשים וחלק ניכר מהם מארצות אסיה ואפריקה. בערי הפיתוח בעיקר, גוברת שותפותם של העולים בנשיאה באחריות במוסדות ההסתדרות המקומיים.

בוודאי, עוד יש מה לעשות, ואולי לעשות הרבה, בשטחים אלה. בדרך-הטבע, חודרים עולים חדשים, תחילה יחסית, יותר לקבוצות מעוטות גמול ולדרגים נמוכים בתוך הקבוצות. איננו היחידים בעולם שנתנסינו בקליטה של עולים חדשים. כך היה גם בארצות הגירה אחרות, עם כל ההבדל, כמובן בין יהודי ששב למולדתו לבין יהודים שנסעו בזמנו לארצות הברית. הגורמים לכך היו בעיקר פערים בהשכלה ובידע טכני ואחר, לפעמים – פערים בהשכלה פורמלית, הבדלים בערכן הממשי של תעודות פורמליות מארצות שונות, וכתוצאה מזה גם משפטים קדומים לא מוצדקים גם לגבי מקצועות שביחס אליהם אין הבדל.

עלינו להחזיק טובה לקבוצה של סטודנטים מצפון אפריקה שביקשה ללמוד את הבעיה ולאחר שלמדה אותה לא ביקשה פורקן בריגשות קיפוח אלא יצאה בהכרזה חמורה מאד באומרה, כי יהדות צפון אפריקה באה לארץ, כפי שהם קוראים, "ערופת ראש", זאת אומרת שהאינטליגנציה לא באה אתה, כלומר, בלי אותם האנשים שתפסו מקום נכבד בקרב אחיהם בחוץ-לארץ אבל העדיפו שלא לעלות לישראל, והם באו בלעדם והם בעצמם היו צריכים לטפס בסולם המקצועות. ודרך אגב, אני שמח לבשר שקבוצה גדולה של סטודנטים כאלה מבין רבים שנשארו בצרפת כבר עלתה לארץ בשנה זו, ורבים עוד יבואו, במאמצים של הסוכנות היהודית ובעזרת הממשלה, ועוד היד נטויה. דומני שאפשר כבר עכשיו למנות את המאה הראשונה, ונדמה לי שאפר לקוות למאות סטודנטים בשנה הראשונה, השניה או השלישית של לימודיהם אשר עוברים לארץ, כפי שאמרתי, הודות למאמצים שאנחנו עושים, וכל אחד מבין שהכוונה לא רק לכתיבת מכתבים והזמנות אדיבות.

גורמים מעכבים אחרים הם הסטראוטיפים והפסיכולוגיים שנוצרו לגבי עדות ואפילו סטרואטיפים חיוביים, כלומר דעות קדומות, ואפילו חיוביות, המשבצות את האיש מראש באיזה יחס מוקדם.

המכשול הצפון בגישה סטרואוטיפית חיובית לאיזו קבוצת עולים טעון קצת הסבר. הנה יש, למשל, עדות, כי יוצאי ארץ אחת שהיגרו לא לישראל כי אם לאירופה ומצליחים שם בבית-הספר יותר מאשר אצלנו. זה דבר מעניין מאד, ואם זה אמת ונכון, אבל זו האינפורמציה שיש לי.

מנחם בגין (תנועת החרות): צריך למנות ועדת חקירה כדי לבדוק האמת.

גדעון בן-ישראל (מפא"י): האם יש להבין מכך שחרות שינתה עמדתה בדבר מינוי ועדת חקירה?

ראש הממשלה ל. אשכול:

טוב.

מתגנבת המחשבה שמא נובע הדבר מכך, ששם נדרש מהם – באופן טבעי, באופן אוטומטי – מאמץ, נדרשת יוזמה ואמביציה, והדבר מוטל עליהם; אין ממי לתבוע ואין ציפיה לטיפוח מלמעלה, כמו אצלנו. והדבר טבעי במידה מסויימת: יש מדינה יהודית, יש ממשלה, יש חברה, יש אמצעים מהחוץ, אבל כאשר אדם נתון לעצמו, פנים אל פנים עם המציאות, עם פנים אל הקיר, או יותר נכון: עם הגב אל הקיר, וחייב לגלות את כל יכולתו, כנראה שהוא מגלה אז יותר מאשר כשאפשר להסתפק בטענות ובתביעות. ובכל אופן יש לציין את הקידום בתעסוקה ואת העליה ההדרגתית ברמה הכלכלית.

בריכוזי עולים, מן הצפון ועד הדרום, כבר ניכרת גם ראשית צמיחה אורגנית אמיתית של עילית מנהיגות מקומית, ששרשיה נעוצים במקום ושחוג ראייתה איננו מצטמצם, ובכל זאת רק בתחומי יישוב או עדה. בכמה דרכים למדו בני עילית זו את תורת המיזוג והאחריות הציבורית לזולת. יש בהם ששרתו בצה"ל ועלו לדרגות סמלים וקצינים ויש מהם שהתקדמותם חלה בנתיבי ההוראה או הפעילות המקצועית.

אפשר להעלות דמות מקבוצה של איש העילית – כדוגמא - של נציג מקומי, ששורשיו נעוצים במקום עצמו ובכל-זאת אין חוג ראייתו מצומצם בתחומי יישוב אחד. הנה למשל, ניקח דוגמא, מורה – ולפני איש חי שלא אקרא בשמו - שהגיע לכאן בנעוריו, בעל השכלה תיכונית או קצת יותר, והיה שותף ללבטי היישוב החדש מימי היותו מעברה. תוך כמה שנים של פעילות חינוכית ניצל אפשרויות להשתלם, היה למורה מוסמך ולמנהל בית ספר יסודי ואף על-יסודי ומכאן נקרא לפעילות ציבורית. כאשר איש כזה הוא ראש מועצה, הרי הוא ממש איש המקום – בן המקום, "נייטיב", יליד, מסלע ומזית השדה ההוא. איש הקולט עליה שאיננו מאנשי – אתם וודאי מכירים את הביטוי הזה - "כשבאתי", ביטוי שהשתמשו בו הוותיקים לפני המלחמה, כאשר היינו עולים, "כשבאתי היתה קדחת", "כשבאתי היה כינין וביצות", או אם אתם רוצים – היתה קדחת ולא היה כינין.

איש שלבטי ראשונים שלו אחוזים ודבוקים במקום מושבו ממש, ואפילו בביצות שהיו לפני עשרות שנים במקומות שהעולים החדשים אינם יודעים תולדותיהם אפילו. איש כזה חייב היה, לא פחות מחלוצים ראשונים, להיאבק עם שממה; אולי בשינוי אחד: פחות שממה פיסית ויותר שממה חברתית. כשהוא מייצג יישובו – משנתו ערוכה על פיו ומטענו הרעיוני ברור. אין לו שום בעיות של גשר-הידברות עם הוותיקים ממנו. צמיחה טבעית כזאת של עילית מנהיגה, מתקנת מאליה את האיזון העדתי בעמדות המפתח. לגבי העולה החדש מארצות אירופה המגיע למקום, המציאות של "פרנס הקהל", שעלה מארצות אסיה ואפריקה, היא דבר טבעי ומובן מאליו. הוא הוותיק, הוא הקולט.

כך משתלבים עולי גולה בשרשרת החלוצים שבנו את הארץ מאז היות תנועת ההיאחזות וההתיישבות הציונית: שרשרת העליה הקולטת עליה. הוא טשר תמיד אמרנו: כל עולה מביא בציקלונו ובתרמילו תעסוקה בשביל עוד עולה או בשביל שני עולים חדשים.

גולת הכותרת של פועלה של העלייה החדשה היא ההתיישבות החדשה החקלאית, שהינה בעיקר התיישבות של עולים בעשור זה. אינני רוצה לקפח בזה את התיישבותם של בנינו ובנותינו הצברים, בני הקיבוצים, הקבוצות והמושבים, אבל בעיקר היתה זו התיישבות המונית, התיישבות של הוד מעלתו העם היהודי בהמוניו, כאשר הגיע לארץ לאחר השואה ועם קום המדינה.

התרומה שתרמו ותורמים לקיום המדינה, בגופם ממש, האנשים הנשים והטף, שבאו לכאן ברובם בלי הכנת הגוף ובלי הכשרת הנפש, בלי שנות חריש של תנועה מדינית מאורגנת ושל חלוציות אידיאית מודרכת – אם כי אני יודע שהיו כמה ארצות עם ראשית תנועות חלוציות, אבל אני מדבר על מאות אלפים רבים - תרומה זו אין לה שיעור, אין ערוך לה. מכוח התמורה ההיסטורית שנתחוללה בחיי עם ישראל, הם נשאו – אובייקטיבית – בתוכם, על גבם ואיתם את מטען ההגשמה החלוצית, הם נעשו כאן חלוצים-כובשים. הם למדו לאהוב את הארץ הזאת, לחונן עפרותיה ולגונן על אדמתה. הם ממלאים את חללה השומם של המדינה, בהר ובגיא, הם נכונים לכיבושים חדשים להפרחת שממות שנותרו ויהפכו לגן פורח בעזרת מי תהום, מי המוביל, ובבוא היום – בעזרת מי-ים מומתקים. הם סיגלו לעצמם במאמץ גדול את יצירתנו החברתית השיתופית על צורותיה, ובעיקר בדמותו של המושב, אבל גם תמצאו אותם, את הדור השני, את הצעירים, תמצאו אותם גם בקיבוץ.

רכישת הנכסים ויצירתם, סיגול המבנה החברתי גרר עימו סיגול ערכים בהרגשת שותפות. בני מושבי עולים רואים את עצמם – ופועלים הם כבני מושבים ותיקים לכל דבר.

אזכיר כאן תופעה אחת הבאה ללמת על הכלל: הנטיה הגוברת של בני מושבי עולים, המתגייסים לצה"ל, לנהוג כחבריהם בני המושבים הותיקים להתייצב ליחידות המחייבות מידה גדולה של חלוצויות ושל מסירות נפש כגון: צנחנים; וכמובן התופעה השניה שישנם כבר כיום ארגוני בני המושבים הללו המחכים להקמת ישובים חדשים כאשר תינתן טיפת המים הנוספת לשטחי הקרקע שישנם.

מכל הבחינות עומדים הם בתביעות הרמה הגבוהה הנדרשת מהם במפעלים הללו.

כשאני מדבר על התמורה שחלה בבני-אדם ביישובי העולים, עומדות לפני דמויות חיות. הנה, בקווים כלליים במקצת, דמות אחת. נקרא לו בשם ראובן. ראובן היה בעל מלאכה קטן בעיירה זעירה בצפון פרס. עלה לפני כ-12 שנה. בקושי ידע את מלאכתו שלו וכמעט אנאלפאבית. אם היו לו שורשים בדת ישראל, לא היו לו שורשים בדעת ישראל. הוא עלה עם משפחה גדולה, קרובים וקרובי קרובים, מה שנקרא בלעז "חמולה".

ראשית דרכו היתה מעברת פחונים באחד האזורים החמים ביותר בארץ. אתם זוכרים את מעברת הפחונים המכסיפים לעין השמש בסביבות טבריה, במדרוני הרי כנרת, פחונים מפח אלומיניום שהשגנו בדרכים שונות.

שנתיים התפרנס בעבודות דחק, ונשאר בעצם אקסטריטוריאלי גם בשטח וגם במובן החברתי, בארצו ובאזורו. הוא היה מובדל, הוא היה מופרש.

לא היכה שורשים כאן; נותקו השורשים ונשברו המסגרות שהיה רגיל בהם במקומו. סרה אימת ראש השבט, אם לטובה או לרעה עדיין איננו יודעים, יבואו וודאי סוציולוגים ויקבעו, יודע אני כי חוקרים בדבר, ונטל פחד השוטר והז'נדארם וזה וודאי טוב. אפשר לומר, שמעשהו הישראלי הראשון – כל זה היה בעבר, אני מרשה לעצמי להזכיר, היה לימוד תורת ההתפרעות, הצעקה ושבירת השמשות מתוך מתיחות עצבים, מתוך רוגז, מתוך חוסר סיפוק.

כעבור שנתיים באה אליו פניה מתנועת המושבים להצטרף לגרעין העולה להתיישבות. לא ברור אם הבין בדיוק למה מתכוונים – הזדמן לי לא אחת להיות אחד השליחים במקומות הללו כדי להסביר לאנשים מה זאת הליכה למושבים ומה הם חיי מושבים – אבל ברור שידע שהמעברה אינה טובה. כעבור שנה כבר אנו מוצאים אותו במושב בחבל התישבות. מושב זה, בראשיתו, אודה ולא אבוש לא היה טוב, לא היה נוח בהרבה מן המעברה. המתישבים שוכנו בצריפונים, בבלוקונים המשמשים כיום במשקים הללו לאיסום. אבל אז היה זה פאר המעשים שעשינו. השתוללות הרצח של הפדאיון היתה בעיצומה. אבל שני דברים נשתנו מיד - חיכו להם במקום מדריכים חקלאיים ותיקים והעבודה שהתחילו לעסוק בה, אפילו כשהועסקו כשכירים, לבניית בתים לעצמם,

היתה עבודה יוצרת. עברו חודשים עד שהבין ראובן, והבינו חבריו, שאין זו מעברה חדשה ושהבית שהוא בונה מיועד לו.

תחילה, בתקופת המעבר, ביקש לעצמו מפלט בדרכים לא כל כך חיוביות. היו קשיים אפילו בסידור השמירה. היו קשיים להכניס אנשים אלה למסגרת של סדר וארגון ולתודעה שכל אחד חייב להקדיש לילות לשמירה וביום לעבוד. כשהובאו למקום עוד כמה משפחות, מאזור גאוגרפי סמוך בחוץ לארץ, צמחה יריבות המלווה קטטות. כשהוקמו מוסדות במקום, קיבלה היריבות צביון "פוליטי" יותר - ויכוח על עמדות בוועד ועל נוסחי תפילה.

אבל לאט לאט ובהדרגה צצו ניצני הבנה. מעט העבודה היוצרת, מעט הבניה שהיא בנין עתיד לעצמם ולבניהם אחריהם עשו את שלהם. אין זאת כי אספה אמא אדמה בנים אלה אל חיקה ומן האדמה החלו יונקים כוחות חדשים. רגליו של אניאס נחו על הקרקע והחלה צמיחה חדשה וצמרת חדשה לגזע זה.

כעבור שנה, נכנסו ראובן וחבריו – אני מדבר על שם אחד אבל הכוונה לשם כולל - לבתיהם החדישים שידעו אך בקושי להשתמש בהם. הם התחילו כעובדים שכירים של המוסד המיישב בחלקות הכפר עצמו ועדיין לא תפסו שאלה יהיו חלקותיהם שלהם; אבל למדו זריעה מהי, עשוב מהו, קלטור מהו, קציר ואסיף, קטיף, בציר אריית תאנים וגדירת חרובים מהם. פתאום גילו שהם מגדלים משהו והם עוסקים במשהו שאפשר להתפרס בו, ובכבוד. אפשר להאכיל את המשפחה ואפשר גם למכור. את עיקרון הערך העודף, במשמעו האלמנטרי ביותר, גילה ראובן בשלב זה באורח עצמאי תוך שנה שנתיים ראשונות.

הוא גילה על נקלה את ההפרש בין ערך התוצאת שהוא מגדל לבין שכר העבודה שהוא מקבל. הוא גילה שהוא מנוצל, שאינו מקבל את מלוא התמורה בעד עבודתו. הוא בא בשאלות חמורות אלה אל האחראים לחבל ההתישבות הזה. הוא לא ידע שהם, אנשי חבל ההתיישבות, מחכים לרגע זה שיתעורר היידע ויתעוררו האינסטינקטים האלה; שירגיש עצמו אדון לעצמו ותובע את תמורת עבודתו. והנה קיבל ראובן לעיבוד עצמאי חלק מן החלקה המיועדת לו – 5 דונם, בליווי אזהרה, שישמע היטב לעצותיהם של המדריכים.

תחילה סבור היה ראובן שירבה את רכושו אם יוסיף מים וזבלים מעל למכסה ונענש מיד ביבול רע. ורק אז הבין שאין "מסדרים" אותו וכדאי להקשיב להדרכה ולעצות של אלה שבאו ללוותם במפעלם. הוא מעבד כיום 30 דונם והוא כבר יודע איך לעבד, ועוד עתידה חלקתו לגדול, כשיחולקו עצי הפרי המעובדים כיום בחווה על-ידי הכפר כולו. אל משקו המפואר והמצוייד בטרקטור קטן אנו מביאים אורחים מחו"ל ומתגאים בהישג. האם אזכיר לכם את לכיש, האם אזכיר לכם את הכפרים ליד חיפה, יוצאי כל הארצות הללו שאינני רוצה להזכיר את שמותיהם, אם אשכח מישהו, עליהם גאוותנו ואנחנו מעמידים אותם כסמל לארצות החדשות באפריקה ובאסיה, והם מתחננים לפנינו שנקים להם כפרים דומים לאלה.

התמורה דרמטית עוד יותר בבנו של ראובן, נקרא לו שמעון. הוא למד בבית-הספר בכפר, או לפני שבא לשם, שירת בצה"ל ורכש מקצוע, וראשית הבנה בפעולה משולבת, בעזרה הדדית. בן אחר של ראובן לומד בבית-הספר התיכון החקלאי. יש בביתו חשמל, דוד שמש לחימום מים, מקרר, כיריים של גז ומקלט רדיו. משקו של ראובן ומשקי חבריו הם מקור עיקרי לאספקה החקלאית של הארץ כולה. ראובן ושמעון רואים את עצמם – ובצדק - שותפים שלמים בבנין המדינה. אני מבין שיותר טוב היה לו יכולתי להזמין אתכם לסיור כדי לראות את ראובן ואת שמעון וגם את לוי, ואת המשקים שלהם.

תופעה זו של השתלבות במבנה המשקי והחברתי, של רכישת צורותיו ושל סיגול ערכיו, היא האופינית למערכות הקליטה החברתית ומיזוג והעדות, היא, ולא דיבורי המקוננים הערטילאיים הרווחים אצלנו בדבר התפרקות מערכים כביכול. והלוא, רבותי, נהפוך הוא: שני שלישים מן האוכלוסייה, ברובם המכריע לא הביאו עימהם ערכי חלוציות מבית אבא, הם חיו חיים אחרים, מי פה התפרק ממה, לא היה להם ממה להתפרק, ולא היה להם מה לרכוש. הם עמדו במבחן זה בכבוד בכורי המצרף של החברה שלנו – בהתישבות, בבתי-הספר ובצבא.

משמעות המיזוג בהתישבות זו, על הריכוזים העדתיים שבה, איננה ביטול השוני, נטישת הערכים שהובאו מארץ המוצא, אלא בזהירות עידונם ושיפורם, העלאת הרמה וסיגול ערכים משותפים. הכפר בחבל לכיש מתמזג עם נהלל על-ידי השתלבותו כשווה ביצירת המדינה כולה, במשקה, בחברתה ובהווי. ולא אומר שאין כאן שום הבדלים, אבל לא ביום אחד יוולד גוי, ואפילו יהודי, חקלאי, יוצר משק.

חברי הכנסת, אין צורך להיות מומחה לבעיות קליטה ומיזוג כדי לראות מיד את המקום המרכזי שנועד לחינוך בתהליך זה. ודווקא בחינוך קשה קפיצת הדרך ביותר. אפשר להחיש את הקמת הבית, עכשיו בונים בתים טרופיים, ואף אפשר לבנות בתי-חרושת אחת ושתיים ולהקפים, אי אפשר להחיש את גידולו של הילד. והשאלה מסובכת עוד יותר מפני שספק הוא, אם היא ניתנת להיפתר בדור אחד.

אני יודע שאני אומר דבר שאולי יצער רבים ואולי גם ירגיז, אבל מוטב שנאמר לעצמנו ונדע את האמת כולה – ספק אם בדור אחד אפשר לעשות את המעשה הזה.

הרמה הנדרשת להשכלת הבנים נובעת גם מרמתה התרבותית והרוחנית של המשפחה. האפשרות של ילד ללמוד ולקלוט תלויה באווירה של הבנה בבית ואפילו במגבלות פיסיות כגון: תנאי שיכון. מה בצע בבית-ספר טוב, גם כאן בכרח, בצורה זו או אחרת, אנחנו מוגבלים עם כל הרצון הטוב, אם אין לילד פינה להכין את שיעוריו, אם אין הבנה ועזרה מצד ההורים. מאמצים אדירים נעשים בשטח זה ומאמצים גוברים והולכים נדרשים מאתנו ככל שעולות דרישותיה של החברה לחינוך. בזה אינני רוצה להגיד שלא צריך לדאוג שיהיו בתי ספר טובים.

מאז קום המדינה גדל מספר התלמידים כפליים כגידול האוכלוסייה: חינוך חובה חינם הוגשם במלואו במסגרת החוק; חצי גילאי 3-4 הזקוקים לכך לומדים חינם בגן והמספר גדל בכל שנה. זה בוודאי חידוש שרק ישראל הכניסה אותו מתוך הכרח, מתוך צרכי החיים שלנו. המספר גדל בכל שנה ותוך שנתיים שלוש יוקפו כל הנזקקים, אני מקווה, אינני רוצה לחייב את שר האוצר לשאת בהוצאות.

התרחב החינוך העל-יסודי ובעיקר המקצועי בתעשייה, בים ובחקלאות. בהדרגה חדל שכר הלימוד להיות גורם מונע להמשך חינוכו של הילד. הדרישות בעולם וגם בארץ גוברות ועולות – הדרישות לחינוך להשכלה וידע טכני.

בזה אנני רוצה להגיד ששכר הלימוד חייב להיות גורם מונע, לא בגלל שכר הלימוד לא יגיעו נער ונערה להמשך חינוכם – זו מטרתנו.

פיתוח החינוך על כל שלביו, מפעלי הטיפוח, בית-הספר הכוללני המאפשר מעבר ממגמה למגמה, טיפוח מיוחד של מוכשרים, בנין החינוך המקצועי והתאמתו לצרכיו של משק מפותח, הרחבת החינוך הגבוה פי חמישה מאז קום המדינה – כל אלה מהשלבים בפעולה לצמצום הפער בין השכבות החברתיות.

מפעלי הטיפוח החינוכייים שלנו – בשיטות הוראה, באירגון כיתות בהתאמת חומר הלימוד, יום הלימודים הארוך – הם נושא להתעניינות מקצועית בעולם החינוך כולו. כבר רואים אנו ברכה במאמצינו להצר את הפער העדתי: מבין בני עולים מארצות אפריקה ואסיה נמצאים כבר קרוב לשתי רבבות בגני ילדים לגילאי 3-4; הם מהווים 60% בגני ילדים לגילאי חמש – אביא רק מספרים מועטים, לא אלאה אתכם, אבל אלה מספרים שכדאי לזכור אותם - 43% בבתי הספר היסודיים; 20% בבתי-הספר התיכוניים של בוקר וערב; למעלה מ-35% בבית הספר המקצועיים; 39% בבתי-הספר החקלאיים; 14% בכיתות המשך של ההתיישבות העובדת; 25% בבתי-מדרש למורים ולגננות; 12% במוסדות להשכלה גבוהה. לא קשה להסביר מדוע עדיין האחוז במוסדות להשכלה גבוהה הוא רק 12 ולא 32, זה תהליך שעם השנים הוא יגידל את האחוז בבתי הספר הגבוהים.

לא נאמר די, אבל זה הרבה, בני העולים מארצות אסיה ואפריקה הם כבר כיום כרבע ממספר הלומדים בבתי-ספר על יסודיים – יותר מ-22 אלף. זה מספר מעודד, אף שאפשר כמובן למתוח עליו ביקורת משתי בחינות: רבע, זה פחות ממשקלם באוכלוסייה, וחוץ מזה חייבים אנו להגיע לידי מצב שבו כל הילדים יקבלו חינוך על-יסודי, ועדיין לא הגענו לכך. סיפרתי פעם לאחר ביקורי בארגנטינה ובאורוגואי, שנכנסתי לשיחות עם אנשי הממשלה, אנחנו התגאנו בעצמנו ואמרנו שאנחנו בני ייחוס רוחני תרבותי, בני עם הספר לא פחות מאחרים, לא פחות מהם. אחד מהם אמר לי, ואני ידעתי את מקורות ההכנסה שלהם. כאשר הוא סיפר לי כי אצלם החינוך מגן הילדים עד לאחר האוניברסיטה הוא חינם – קינאתי קינאת שאול. מאז ועד עתה הקתדמנו בהרבה. אינני צריך לספר לכם מה הם מקורות ההכנסה באותה ארץ. על כל נפש רואים שם באחו שלוש-עשרה פרות ועשרה כבשים. יש להם גם הרבה דברים נוספים, בעוד שאנו עדיין רבים על ענין "מרבק".

עוד ידנו נטויה. בחמש השנים הבאות אנו שואפים להכפיל את מספר הילדים בגנים. חינוך חובה חינם יורחב לפחות בשנה נוספת. כארבעים אלף ילד יתווספו לבתי-הספר העל-יסודיים ובתוך זמן זה יוכפל החינוך המקצועי. ועדיין זה איננו סוף התהליך.

לכל הדברים הללו דרושה כמובן תנופה בהכשרת מורים. מותר להגיד שבעבר היו לנו מורים לא מוסמכים, צריך היה "לאפות" את המורים ולהכשירם. כדי לבנות נדבכים עבור המורים נחוצים סמינרים ובתי-מדרש.

על כך יש להוסיף את הפעולה התרבותית בקרב המבוגרים ובעיקר את המבצע המקיף לביעור הבערות, שכלל עד כה רבבה של לומדים. רק 15% הם אנאלפבתים. 15% מתוך אוכלוסיה של שניים ורבע מיליון - זה יותר מרבבה. פעולה זו מחייבת מאמצים ונמשכת זמן רב. צריך גם להביא את המבוגר לכך שירצה ללמוד. תצויין גם עזרתן של החיילות במבצעים אלה. זהו תענוג מיוחד להזכיר את העזרה של אותן 800-700 בנות. אולי הן תמצאנה דרך לפעולה כזו, שהיא בבחינת לימוד תורה, כי שם מתחילים מלימוד תורה, מהאותיות הקדושות.

וכשאנו עומדים בסוגייה זו של חינוך מבוגרים, איך לא נזכיר מעשי התנדבות של ציבורים גדולים שחידשו אצלנו את מסורת ה"הליכה לעם".אני מתכוון לארגוני הנשים כמו ויצ"ו, מועצת הפועלות, נשות מזרחי, נשות הציונים הכלליים, נשות חרות – וחלילה לי לשכוח מישהו – כל עשרת בנות...

מלבד פעולתם של גופים מאורגנים רבים, ובפרט ארגוני נשים, היו גם מעשי התנדבות של יחידים. כולנו יודעים על מעשה המופת של אדם שהוא חלוץ בשטח זה, ואני מתכוון למר יעקב סימון מירושלים. חשבתי לנכון להזכיר את מפעלו בירושלים. הוא מרכז סביבו עשרות נשים וגברים היוצאים יום יום, או כמה פעמים בשבוע, למקומות הללו אשר בה זקוקים לעזרתם. למרות היקף המצומצם של מעשי ההתנדבות הללו, יש להחשיב אותם מאד, כי הם מהווים דרך נכונה שיש לפתחה בכל מאמצי כוחנו.

כי מה הייתה "ההליכה לעם" ברוסיה? בחורים ובחורות יהודיים - פרט ללא יהודיים - הצטרפו אל טובי האינטליגנציה הרוסית, שהייתה לה הרגשת אשמה וחובה לגבי בערותו ודלותו של הכפר הרוסי. בני הנוער היהודיים הלכו להביא את אור ההשכלה והדעת אל איכרים נבערים, שהרעל האנטישמי העמיק וחלחל בתודעתם, ולא פעם יצאו משם בשן ועין. אבל זה פרק אחר. אין חשש שדבר כזה יקרה לנו. כאן אפשר להביא רק דעת, השכלה, חינוך וקצת אור לאנשים אלה.

האמנם ייבצר מנוער ומאינטליגנציה אצלנו להיחלץ למפעל כזה בקרב עמם שלהם? ולא רק במיבצעי לימוד בפועל ממש המדובר. יש להעמיק גם תודעה של שכנות טובה כפשוטה, קשירת קשר הדוק בין משפחה למשפחה, מעבר לגבלות של עדה ושל ותק בארץ. ואין הדבר הזה מוטל על שכבה אחת בלב, נאמר: על ילידי הארץ או על הוותיקים שעלו לפני קום המדינה.

בעת קום המדינה היו בארץ 650 אלף יהודים. האמינו לי שלא כולם היו סולת, חלק מהם נזקק לטיפול. מישהו היה צריך להכשיר ולהדריך אותם. כיום מונה הישוב שלנו שניים ורבע מיליון. התביעות הללו אינן יכולות להיות מכוונות רק לאלה שהיו כאן לפני קום המדינה. כיום אותם שניין ורבע מיליון הם הנתבעים, או לפחות שני מיליון, כי אולי לאותו רבע מיליון שבא לאחרונה צריך עדיין לתת מנוחה כדי שידאג לעצמו.

הכלל הגדול של "עלייה קולטת עלייה" חל גם על עניין זה. מי שנמצא חמש שנים בארץ יש לו חובה מוסרית לגבי שכנו הנמצא בה שנתיים בלבד. יש למצוא דפוסים אירגוניים להיחלצות בשטח זה, ולהופכו לתנועה לאומית רבתי. אך מלבד הדפוסים האירגוניים דרושה לכך, בראש ובראשונה, מידה גדולה של הכשרת הלבבות.

לא רק אותם 650 אלף יהודים הם הנתבעים, - ואינני רוצה בשום אופן למסור אותם מכל חובה ומעמסה נוספת – אלא אותם שני מיליון. בעוד חמש שנים, אם יזדמן לי להיפגש עם אנשים אלה, אתבע מהם לדאוג לאלה שבאו. אני מקווה שאז נגיע לשלושה מיליון, וזוהי שרשרת שלמה, שעוד לא נותקה ואסור שתנתק, שרשרת של דאגה, טיפול, עזרה הדדית, סיוע הדדי ורצון הדדי לקלוט אחד את השני.

חברי הכנסת,

הזכרתי קודם את הקשר הקיים בין כל שטחי הפעולה לביטול הפער החברתי. כל זה לא ייעשה בדרך אחת. עלינו להפוך את כל בית ישראל לבית-ספר אחד. יש צורך בתעסוקה, פרנסה, מקצוע ושיכון. אני רוצה לייחד את הדיבור על הקשר בין החינוך לשיכון.

שוב צריך לציין קודם-כל את היקף המעשה עד היום. כ- 300 אלף דירות נבנו על ידי הממשלה לקליטת עולים, מלבד ההשתכנות במבנים קיימים. כשאמרתי 300 אלף דירות, הרי שמספר זה אינו כולל את הדירות שנבנו על ידי עולים באמצעים כספיים שלהם, או שנבנו על ידי בעלי הון לצורך השכרה או מכירה. אני חושב שיהיה זה צודק אם אומר שגדלנו במיליון וחצי נפשות, אם לא למעלה מזה, ואם נעשה חישוב של מפשחה ממוצעת בעלת 4 נפשות (אם כי המשפחות מגיעות עכשיו והן קטנות קצת) הרי ה-300 אלף יחידות דיור אינן מכסות את הצורך. הדירות שנבנו במיוחד לקליטת עלייה שוב אינן מספיקות במקרים רבים לא מצד המספר ולא מצד הגודל.

נעשה מאמץ לתת למשפחות גדולות דירות גדולות יותר מאשר למשפחות קטנות. אני גם יודע על מקרים בהם ניתנו שתי דירות למשפחה גדולה. בכל זאת אם נוצרה צפיפות בקרב עולי משפחות גדולות, ופירושו של דבר שוב - בעיקר עולי ארצות אסיה ואפריקה. הקשיים שגרמו להתוות בעיות הצפיפות הם, מצד אחד: מספר הדירות הגדולות לא היה מספיק, עשרות המיליונים ומאות המיליונים של לירות שהושקעו בשיכון, לא הספיקו, ואני מזמין אתכם לעשות חשבון ארתמטי קטן. נבנו 300 אלף דירות כאלה, כשהמחיר הממוצע של כל דירה הוא 12 אלף לירות, אם כי במציאות זה יותר כי ערכו של הדולר היה שונה וכן גם ערכה של הלירה. אם בכל זאת נעשה את החשבון לפי מספרים אלה, נגיע לסכום של קרוב ל-4 מיליארד לירות להקמת הדירות בלבד, והרי נוסף לכך יש צורך בבית כנסת, נחוצה מרפאה, נחוץ בית ספר, יש צורך בשבילים וכו'. וכידוע, במשך הרבה שנים לא פנה לשם הקפיטל הפרטי, אלא אנחנו הקדמנו שם את הקפיטל הפרטי.

לא פעם עמדנו לפני בררה מרה - אם לספק דירה לעוד משפחת עולים המכה על קודקודינו ואומרת "קלוט!", או לתת למישהו דירה גדולה יותר או שתי דירות. וכמובן נאלצנו להחליט לתת קורת גג לעוד משפחת עולים, על חשבון הצפיפות.

אם כי אני מניח שהצפיפות שלנו, אם נשווה אותה לזו שקיימת ברוב המכריע של הארצות מהן הגיעו אלינו העולים, היא לא הרבה יותר איומה מאשר שם. אלא שזו איננה נחמה כמובן. מלבד זאת, נוצרה צפיפות גם בדירות שניתנו קודם בתנאים שווים, נניח – לזוג צעיר בלי ילדים, אלא שמשפחה אחת גדלה יותר ומשפחה אחרת - פחות. וכך נוצר אי-שוויון במקום שהיה שוויון מלכתחילה. אבל הרי ברור שכאשר בא זוג צעיר אי-אפשר לתת לו חצי חדר באיזה שהוא מקום, ולא היה אף מקרה כזה. זוג צעיר כזה קיבל דירה שלמה.

כך מוצאים אנו, בסופו של דבר, צפיפות גדולה יותר בקרב משפחות שעלו מארצות אסיה ואפריקה ונעשים כעת מאמצים גדולים לפתרון הבעיה על ידי הרחבת שיכונים קיימים ועל ידי הגברת התנופה בפינוי משכנות העוני, במידת יכולתו של משקנו. אני מניח גם שבמשך השנים, וביחוד כאשר יעברו ממקצוע למצקוע, ממקצוע מיעוט גמול למקצוע בעל גמול יותר גבוה, יוכלו לחסוך ולהוסיף בעצמם עוד חדר. כך מתפתח העולם עד היום הזה גם בארצות של משטרים שונים, שגם שאלת הדיור היא שאלה כאובה.

רבותיי,

הזכרתי, בצד החינוך, את צה"ל כגורם עיקרי במיזוג עדות ושכבות חברתיות.

נציין את מהלך התקדמותם של בני עולים בצה"ל, את המאמץ הגדול המושקע בהקניית השכלת ייסוד והכנה לתעסוקה, בשליחת שורשים בארץ, בולט הערך העצום של השירות הצבאי בהריסת מחיצות בין שכבות עליה ובין עדות. ערך לא מבוטל יש בשטח זה לקשירת קשר ידידות אישי, פשוטו כמשמעו, עם חיילים אחרים. גדולה מזו: כאן ניתנת ההזדמנות המוחשית לקידום חברתי ניראה לעין על-ידי עלייה בדרגה. אחוז הקצינים בני עליות מארצות אסיה ואפריקה עולה בהדרגה משנה לשנה. יש בכך כמובן קשיים, שלא נתגבל אליהם אלא עם עליית רמת ההשכלה הכללית. אבל כבר כיום מקביל אחוז מפקדי הכיתות מארצות אלה, פחות או יותר, לאחוזם באוכלוסייה. והרי סוף-סוף ממפקדי הכיתות מתחילה העליה. עליה של כל מי שמסוגל ושל כל מי שמראה יכולת וכושר. תינתן לו גם האפשרות ללמוד, וכך יעלה מספרם גם בדרגים הגבוהים יותר.

יש לי, כידוע לכם קצת רתיעה מפני דברים וביטויים המגלים יחס של התנשאות שלנו, כביכול, על עמים אחרים. תמיד נראה לי שהצניעות יאה לנו. בכל זאת, כשאני בא לסכם את ההישג ולהעלות את הבעיות בקליטת עלייה ובמיזוג גלויות, איני יכול שלא להיזקק להשוואה. אני, לפחות, איני מכיר אף ארץ הגירה אחת שעמדה לפני בעיית קליטה בהיקף כזה ושעשתה כל כך הרבה להצלחתה.

עניין ההיקף טעון קצת הסבר. זה איננו עניין של מספרים בלבד; גם במספרים ההיקף אצלנו יחיד במינו, ביחס לגודל האוכלוסייה הוותיקה וביחס למשך הזמן. והרי היו שנים של 100 אלף ו- 200 אלף עולים בשנה. אבל על זאת יש להוסיף את יסוד הגיוון והשוני בארצות מוצאם של העולים שקלטנו. זה חייב אותנו למאמץ קליטה חומרית ותרבותית בקנה-מידה גדול, תוך התמודדות עם בעיות שאין להן אח ורע בעולם כולו.

עם כל הצניעות והחשש שיימצאו חברים שבזה אולי אגרה אותם להשיג על דברי, אני אומר שהתמונה הכללית היא, איפוא, תמונה די מעודדת. אין זאת אומרת שניתן לנו כל מבוקשנו. יתר על כן: הבדלי ראשית ירדו, כידוע, לעולם כרוכים בצרות הנובעות דווקא מהתקדמות ידועה.

כך, למשל, אם נזכיר את המיזוג בצה"ל, שעליו דיברנו זה עתה, עומדים אנו לפני בעיית הקליטה החברתית של משוחררי צה"ל. לא נעלמה מפני הבעיה הזאת.ץ כל זמן שהבחור או הנערה נמצאים בצה"ל, הם רואים עצמם כחיילים בין חיילים, כשווים בין שווים. כאשר הם עוזבים את השירות וחוזרים הביתה, נעשית בעיית קליטתם חמורה יותר, ולעיתים אף מעוררת מרירות. אני מזכיר את הדאגה הזאת במיוחד, ואינני אומר שאין אנו עושים בזה הדבר. יחד עם זה לא אתפאר שכאילו אנחנו יודעים לפתור את הכל. יעד עם זאת, כאשר אנו חיים עכשיו במדינה ובתקופה בה אין מחסור בעבודה, אלא להיפך, חסרות ידיים עובדות, דומני שגם הבעיה הזאת תמצא לאט לאט את פתרונה.

הזכרתי קודם את צמיחתה של עילית מנהיגה. על כולנו, על כל הרשויות, הגופים, ההסתדרויות והמפלגות, לעשות בשטח זה מאמצי עידוד בלתי פוסקים

. ואין הכוונה כאן להליכה בדרך הקלה, לטיפוח עסקנות שסימן היכרה הוא עדתי. זה אולי הדבר הכי קל. שאם כך המצב, צריך פשוט לקבוע שיהיה מספר כזה של עירקים, מספר כזה של תימנים ומספר כזה של יוצאי מצריים, יוצאי טורקיסטן וכו'. אבל זה לא פותר את הבעיה.

דרך זו, בקלותה המדומה, עלולה להוליך אותנו לפתרונות דמאגוגיים, המחפים במלל קיצוני, או בסיסמאות קיפוח עדתיות, על היעדר פתרון אמיתי. הדרך הנכונה היא שילוב מאמציה של הציבוריות הוותיקה בהתעצמות חברתית של ציבורי העולים מבפנים. ההשפעה מבחוץ והצמיחה מבפנים צריכות לינוק זו מזו ולהפרות זו את זו. שוב יש להביא כאן בחשבון צמיחת בעיות דווקא מתוך ראשות הפתרון.

ועוד דבר אחד: הבעיה העדתית קיימת ולא מפני שיש משפטים קדומים, ומבחינה אחרת הרגשות קיפוח מוצדקות ולא מוצדקות. הבעיה קיימת מפני סכנה חמורה אחת שאסור לנו להסיח ממנה את הדעת אף לרגע: הזימון במקום אחד של הבדלי מוצא עדתיים מצד אחד ושל הבדלי מצב חברתי וכלכלי, מצד שני. אילו כל תושבי המדינה, כל 2.5 מיליון תושבי המדינה היו תימנים והיו בינהם בעלי מקצוע טובים יותר וטובים פחות, כאלה המשתכרים יותר, וכאלה המשתכרים פחות – היו קונפליקטים רגילים, ואולי אפשר לקרוא להם קונפליקטים מעמדיים. אבל העם היושב בארץ אינו מורכב מעדה אחת, אלא הוא התקבץ ונאסף מ-60 אומה ולשון.

הזכרתי תופעות כאלה בתחום השיכון ובמידה ידעוה גם בתחום החינוך. אבל מפני דרישותיה של חברה תעשייתית מודרנית משתקפת, כמובן, ההשכלה גם ברמה שאליה מגיעים אחר-כך התלמידים בשוק העבודה. כך מוצאים אנו שההכנסה החודשית הממוצעת של ילידי אסיה ואפריקה שעלו אחרי קום המדינה נמוכה ביותר ממאה לירות מזו של ילידי אירופה ואמריקה שעלו באותו הזמן. אבל גם ילידי אירופה ואמריקה שעלו בימי המדינה זוכים להכנסה הנופלת במאתיים לירות מן ההכנסה החודשית הממוצעת של ילידי ישראל. אתם רואים ש"הצברים" יודעים להסתדר. אין פלא בכך. הדבר נובע מהעובדה שהם בני הארץ. יש להם קשרים, והם בעל כושר הסתגלות: הם בכל זאת סלע מסלע הארץ. הנחמה היחידה היא שההבדל קיים לא רק בין הוותיקים ובני העדות, אלא גם בין יוצאי אמריקה והצברים הישראליים. אם ניראה עובדה זו, נבין יותר את סיבות הפער גם ביחס לעולי אסיה ואפריקה. לכך צריך להעיר עוד שתי הערות: האחת – שבכלל ההישג בתחום זה הוא לא רק – יותר מ-615 לירות לחודש בממוצע ארצי, והשניה – שילידי אירופה ואמריקה, הזוכים להכנסה חודשית גבוהה יותר, אינם קוצרים בזה את פרי עמלם בלבד: הם נהנים ממטען של דורות שנתנו אפשרויות חינוך גדולות יותר לא רק להם אלא גם להוריהם ולפעמים גם להורי הוריהם. הם באו מושלמים ומצויידים בידע. אם אנחנו מתכוונים ברצינות לסתום פירצה זו עלינו לדעת שזוהי, לככל הפחות, משימה של דור שלם. ואם לא תרגזו עלי, אומר אף יותר: אלא אם נחליט מהו דור. פעם האמתי שהשאלה של 10-15 שנים. ילד הבא מהגולה בגיל 4, נכנס בארץ לגן ילדים, לומד בבית-ספר ועובר את כור ההיתוך של הצבא, מוכשר לכל דבר. לצערי אינני יכול לומר שהשאלה היא שאלה של 10-15 שנים. עובדה היא שעברו 17 שנה מאז קום המדינה, ועדיין איננו רואים הישגים גדולים בתחום זה.

למצב הכלכלי יש כמובן השלכה מיידית על המעמד החברתי. שוב, אין אנו דלים בתופעות מעודדות. אחוז הנישואים בין בני עדות שונות, וזו יכולה להיות איזו אינדיקציה, - נמצא בעלייה מתמדת. הוא עלה מפחות מ-10% ב-1952 עד לקרוב ל-15% כעבור עשר שנים. יאמרו שזו עליה איטית אבל כל עליה להר גבוה, היא עליה איטית. בשנתון הסטטיסטי האחרון אנו מוצאים כי גידול כזה חל גם במקרים שהבעל בא ממשפחה של יוצאי אירופה וגם במקרים שהבעל בא ממשפחה של יוצאי אסיה ואפריקה. עדיין מרובים יותר, בין הזוגות הבין-עדתיים, המקרים שהבעל הוא ממשפחה של יוצאי אירופה; אולם גם המקרה ההפוך אינו נדיר והגיע עד לקרוב ל- 6% עד לפני שנתיים. המספרים הללו מעידים על התקדמות, אבל עדיין אין היא מספיקה. הדבר תלוי בכל אחד מאתנו, בנו, בבנינו, ובבנותינו. הוא תלוי לא רק ב-650 אלף היהודים שישבו בארץ לפני קום המדינה, אלא בכל 2 מיליון היהודים תושבי המדינה.

כל אחד מאיתנו יכול לומר, מנסיונו האישי, כי במידה שנעלם החברתי, מאבד בהדרגה ההבדל העדתי את משמעותו. אם אין אנו מתעניינים בשאלה במיוחד, קשה לנו לפעמים לומר מה מוצאו העדתי של איש זה או אחר מחברינו לעבודה וא מבני חוגנו החברתי.

אנו מצווים, איפוא, לעשות לפתרון הבעיה החברתית בקנה-מידה נרחב, להתמיד לעשות מעשים המצמצים את הפער בין השכבות ולהימנע ממעשים הנמציחים אותו. אל נשלה את עצמנו כי יש למישהו פתרון מיידי ושלם. ואם גם "לא עלינו המלאכה לגמור" – לא עלינו ולא ביידינו - הרי אין אנו בני-חורין להיפטר הימנה; אין אנו רשאים לחדול ממסכת רצופה של מעשים, כי בה חזות הכל.

הדברים כפי שאמרתי, אחוזים ושלובים בבעיות הכלליות של פיתוח המשק. ככל שנרבה בפיתוח יצרני ובתיעוש, נפתח נתיבות ושבילים חדשים לעליה חברתית. אין להצטמצם, יש לפרוץ את המעגל המניח התקדמות כיום בעיקר בשירותים, בתווך ובמידה ידועה בחיים הציבוריים, המפלגתיים והמדיניים.

מערכת חינוך מקיפה וגמישה, בלי לוותר על רמה, תוך יצירת תנאים חברתיים וכלכליים המאפשרים ניצול מלא של החינוך, ותוך קישור דינאמי של החינוך לסיכויי התעסוקה במשק מתפתח, הם מבחינה זו ציוויים עליונים. החינוך ופיתוח המשק משלימים זה את זה: לתעשייה החדשה דרושים עובדים בעלי ידע. לעובדים בעלי ידע דרושות אפשרויות קליטה בתעשיות חדשות.

אל כל המעשים הללו צריך להילוות כאמור מעשה רב של הכשרת הלבבות. את הוויתנו התרבותית המשותפת עלינו לבנות גם מתוך קשר אל הרובד הקדום המשותף לכולנו וגם מתוך יניקה ממיטב המורשת כל שבטי ישראל בייחודם ובאחדותם גם יחד.

מבחינה זו חשוב ביותר טיפוח התודעה העצמית, תודעת המורשת המיוחדת לכל עדה, בתוך התודעה הכללית של עם ישראל. חשובה החדרת ידיעת תולדות ישראל לשכבות רחבות, על תולדותיה של כל עדה ועדה, ותרומתה ליצירת התרבות הלאומית שלנו בתקופות שונות. לא רגשי נחיתות ולא רגשי התנשאות, אלא בן-העם המכיר בערכו בערך שבטו כדבר המובן מאליו וכחלק מן הכלל הגדול.

ועל כל אלה לא אלאה מלהזכיר את קירוב הלבבות, אם חובת השכנות הטובה, את מצוות ההיכרות ההדדית, - את ההליכה לעם.

בהעלאת הרמה החינוכית, החברתית והכלכלית, בקירוב הלבבות, במגע התרבות, בייצוג מדיני הנובע מהבשלת כוחות פנימיים, והמשולב בצמיחה אירגונית טבעית – בכל אלה, חברי הכנסת, נהיה לעם אחד.

היו"ר י. ברזילי: אנו עוברים לדיון בהודעת ראש הממשלה. הדיון יהיה סיעתי. וועדת הכנסת החליטה להקצות לדיון זה שש שעות.